- ROM Ô DÍ PORSONA. De inoms y de sü significac  Nos düc viun cun inoms che i nes dun nia nos instësc. I un n inom da bato, n inom "da orëi bun", n surainom y datrai nes tlama zacai ince cun na ria parora. Tröc se chîr ince instësc n inom, cun chël che ai oress gní cherdá tl cërtl de sü amisc, o ai  se ciafa fòra n "inom d'ert", sciöche tröc ciantarins y aturs. Incé popui á deplü inoms, cun chi che ai se identifichëia plü o manco.  La parora Eskimo ô dí ala lëtra porsona che mangia cêrn cröia; insciö é gnüs definis i abitanc dla Artida da sü vijins indians. Ëi instësc se tlama Inuit, ciche ô scëmplamënter dí porsona. I Berbersc tl'Africa á ciafè so inom dal grech Barbar y ince Todësch é origninariamënter n surainom dè dai vijins. Ince por le popul di Roma él deplü inoms cun significac y funziuns  desvalíes.